Tħallux qalbkom titħawwad! – Prayer Café: 16 ta' Mejju 2014 'Żomm il-fidi soda fik, il-boxxla tal-fidi hija li temmen għax il-Mulej ikellimna bil-fatti. ' Tul il-laqgħa kollha, Fr Charles tana kliem ta' kuraġġ kbir għal min irid jgħix ħajja tajba. Fi ftit kliem qal hekk: Ikun hemm perjodi fejn wieħed jaħseb li qiegħed jitħawwad fil-fidi tiegħu, fejn ma jarax ċar u anke jkun irrabjat għal Alla u jara biss dlamijiet. Pero' ikkunslaw, għax dan ma ġarax lilna biss u lanqas sa jieqaf milli jkompli jiġri. Tlett affarijiet li eżżew it-trankwilita' tal-knisja tal-bidu kienu: It-tradiment ta' Ġuda; li Ġesù għażlu b'ismu! Iċ-ċaħda ta' Pietru; li kien sa jmexxi l-knisja It-tluq ta Ġesù; li l-appostli, li għexu qrib tiegħu, baqgħu ma fehmux. Allura d-diskors ta' Ġesù jagħmel sens meta aħna nindunaw li l-komunita' tal-ewwel insara kienet imbeżżgħa u inċerta. Allura nindunaw li Ġesù kien qed jitkellem quddiem nies li m'għandhomx ċertezza; u Ġesù qiegħed hemm biex iżommhom milli jkomplu jitfarku. Wara l-qari tal-Vanġelu, wieħed għandu jżomm f'moħħu li hemm nies imfarrkin, imbeżżgħin, li qatgħu qalbhom u nies li m'għadhomx jemmnu f'Ġesù, minkejja li għażilhom hu. Ġesù jitkellem ċar u bla kantunieri: "Tħallux qalbkom titħawwad! Emmnu f'Alla, u emmnu fija wkoll." Mela allura, qalbna titħawwad, meta aħna ma nemmnux f'Alla u f'Ġesù. Jiġifieri t-taħwid li hawn fid-dinja huwa għax sempliċiment immorru kontra r-rieda t'Alla. Jekk wieħed iħares ħarsa lejn ħajtu; lejn l-għażliet u x'għamilna, jinduna li, il-ħajja hija tqila, għaliex ma nemmnux f'Alla. Il-ħajja hija tqila, għaliex ma nemmnux f'Alla Allura huwa mportanti li nagħrfu lil Alla f'ħajjitna. Ħalli l-Mulej jidħol fil-ħajja tiegħek. Ejjew ma nwaħħlux fi skużi bħal: għax id-dinja nbiddlet. Jien qiegħed inħares lejja nnifsi biex nibni relazzjoni ma' Alla? Ħalli meta jinqala' xi ħaġa f'ħajjitna ma mwaħħlux f'Alla jew nippenikjaw jew insemmu l-isem t'Alla. Fr Charles hawnhekk għamel spunt importanti fuq id-dagħa. 'Jien ma niġġudikax min jidgħi, dak jarah Alla! Pero' fejn hemm id-dagħa, hemm preżenti saħta kbira anke jekk ma tidgħix int. Int tista' tirbaħha din is-saħħta, billi tikkumbatti bit-talb.' Int kemm titlob? Għandek kamra d-dar fejn titlob? Jew qegħdin inġebbdu r-rieda t'Alla kif jaqbel lilna? Il-Prinċipji tal-insara huma tajbin u aħna niskandalizzaw ruħna jekk ta' ħdejna mhux qed iħarishom jew jekk tgħaddi xi liġi kontra l-prinċipji. Imma meta l-liġijiet jibdew joqorsuna fil-ħajja tagħna... imbagħad jibdew l-IMMA, imma.... Ġesù jitkellem ċar: 'Fis-sewwa, fis-sewwa ngħidilkom, min jemmen fija, hu wkoll għad jagħmel l-għemil li qiegħed nagħmel jien, u akbar minnu għad jagħmel.' Allura aħna nagħmlu l-mirakli? Iva fl-għemejjel żgħar tagħna, iva aħna nagħmlu l-mirakli. Għin u agħti mingħajr interess, u Alla jtik paċi f'qalbek. 'Ili daqshekk magħkom u int, .....' Dejjem nipprova nżomm dan il-blog qasir kemm nista' biex waqt li nittama li jkun ta' gwida, ma naqtax qalb il-qarrejja. Iżda zgur li l-aqwa tgħallim ikun mar għand min sema' lil Fr Charles jitkellem waqt il-Prayer Cafè. U hawnhekk nixtieq nirringrazzja lil Mulej għax verament in-numru tan-nies li qed jiġu għal dawn il-ftit minuti tas-smigħ qiegħed dejjem jikber. Ejja Nħossuh Jaħdem Fina – Prayer Café: 23 ta' Mejju 2014 » « Il-FIDI u l-Volontarjat
Tħallux qalbkom titħawwad! – Prayer Café: 16 ta' Mejju 2014